*256. számú előterjesztés*

*fizikoterápiás feladatokra kötendő vállalkozási szerződés jóváhagyása*

|  |
| --- |
| **Előterjesztő:** Dr. Bozsolik Róbert polgármester  **Készítette:** Kondriczné dr. Varga Erzsébet jegyző  **Törvényességi ellenőrzést végezte:** dr. Firle Anna aljegyző |

***Tisztelt Képviselő-testület!***

Szűcs Gáborné Bátaszék, Deák F. u. 92. szám alatti lakossal a képviselő-testület legutóbb 2016. január 1.-jétől 2020. december 31. napjáig kötött vállalkozási szerződést, fizikoterápiai kezelések elvégzésére, melyet a képviselő-testület 250/2015.(XI.25.) önk.-i határozatával hagyott jóvá.

Tekintettel arra, hogy a vállalkozó ezen munkájára a városban igény és szükség van, javasoljuk, hogy az alábbi határozati javaslat elfogadásával a képviselő-testület újabb 3 évre kössön szerződést a vállalkozóval.

***H a t á r o z a t i j a v a s l a t :***

**fizikoterápiás feladatokra kötendő vállalkozási szerződés jóváhagyására**

Bátaszék Város Önkormányzata Képviselő-testületének - a Kormány által a 478/2020. (XI. 3.) Korm. rendelettel kihirdetett veszélyhelyzetre tekintettel a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti - hatáskörében eljáró Bátaszék Város Polgármestere

1. Szűcs Gáborné Bátaszék, Deák F. u. 92. szám alatti lakossal - fizikoterápiai kezelések ellátására - kötendő és a határozat mellékletét képező vállalkozó szerződést *2021. január 1-jétől 2023. december 31-ig* terjedő időre jóváhagyja.
2. egyúttal a 250/2015.(XI.25.) önk.-i határozatot *2020. december 31. napjával* hatályon kívül helyezi.

*Határidő:* 2020. december 15.

*Felelős:* dr. Bozsolik Róbert polgármester

(a szerződés aláírásáért)

*Határozatról értesül:* Szűcs Gáborné vállalkozó

Bátaszéki KÖH pénzügyi iroda

irattár

VÁLLALKOZÁSI SZERZŐDÉS

**Fizikoterápiai kezelések elvégzésére**

Mely létrejött egyrészről ***Bátaszék Város Önkormányzata*** (7140 Bátaszék, Szabadság u. 4.) - mint **Megbízó** - (képviseli: ***dr. Bozsolik*** Róbert polgármester), másrészről

***Szűcs Gáborné*** (7140Bátaszék, Budai u. 35-37, adószáma: 52953318-1-37) - mint **Megbízott** - között **a fizikoterápiai** ellátás tárgyában az alábbi feltételekkel:

1. Megbízó megbízza, Megbízott pedig elvállalja Bátaszék városban a **fizikoterápiai** feladatok ellátását a lakosság részére.
   1. A vállalkozási díj összege 2021. évre vonatkozóan **340.000** **Ft/hónap**, **azaz háromszáznegyvenezer forint**, amelyet Megbízó utólag, a tárgyhónapot követő hónap 5. napjáig köteles kiegyenlíteni banki átutalással Megbízott által kiállított számla alapján. A vállalkozói díj összege 2022-től, évente a KSH által közzétett infláció mértékével automatikusan növekszik, ezzel biztosítva reálértékének megőrzését.
2. Megbízott vállalja, hogy a Megbízottól, a fizikoterápiai teendők ellátására rendelkezésre bocsátott összegből a fizikoterápiai ellátást a mindenkor hatályos jogszabályi előírásoknak megfelelően biztosítja
3. Megbízott helyettesítéséről saját maga köteles gondoskodni. Egy naptári évben 2 hét leállásra van lehetősége. Ezt Megbízott köteles előzetesen bejelenteni a Megbízónak.
4. Megbízó a fizikoterápiai feladatok ellátása céljából korábban már a Megbízott térítésmentes használatába adta a Bátaszék, Budai u. 35-37. szám alatti épületben lévő, 40 m2 alapterületű fizikoterápiás kezelőt és betegvárót, valamint a mellékhelyiséget - a falugazdásszal - közös használatra. Megbízottat terheli a használatában lévő helyiségek után fizetendő közüzemi díjak (elektromos áram, a fűtésdíj, az ivóvíz- és szennyvíz díj), melyet havonta utólag, a szolgáltatók által benyújtott számlák figyelembe vételével az önkormányzat által kiállított számla alapján köteles megfizetni.
5. Megbízó a rendelőben található leltárban felsorolt műszereket és berendezéseket korábban már Megbízott használatába adta a fizikoterápiai feladatok ellátása céljából. Megbízott a felszerelések használatáért Megbízónak térítést nem fizet.
6. Megbízott felel a műszerek, berendezések, felszerelések (a továbbiakban: eszközök) rendeltetésszerű használatáért. A szükség szerinti javításokat köteles elvégeztetni, és azok költségeit viselni. A vállalkozási díjból beszerzett eszközök – a pótlás kivételével – Megbízott tulajdonába kerülnek. A berendezések, felszerelések felújítási, nagyjavítási kiadásai ugyancsak Megbízottat terhelik.
7. A térítésmentesen használatba adott helyiség rendszeres karbantartása, így a falak meszelése, a nyílászárók szükség szerinti mázolása, a belső karbantartási munkák elvégeztetése (zárak, vasalások, csapok, stb. javíttatása) Megbízott feladatát képezi a költségek viselésével együtt. A helyiségek felújítása Megbízó feladata. A helyiségek és azok berendezéseinek állapotát visszaadáskor jegyzőkönyvben kell rögzíteni.
8. A fizikoterápiai teendők ellátásához szükséges mindennemű - e szerződésben nem részletezett - feltétel megteremtése Megbízott feladata.
9. Megbízott kötelezettséget vállal arra, hogy a fizikoterápiai feladatokat a mindenkori szakmai követelményeknek megfelelő színvonalon látja el.
10. Megbízott rendelési idejét a szerződés függeléke tartalmazza Megbízott a rendelési idő megváltozását a megbízónak köteles bejelenteni.
11. A fizikoterápiai teendők ellátásához előírt, illetőleg előírásra kerülő szakképzettség megszerzése és megújítása saját költségen Megbízott kötelezettsége.
12. A jelen szerződés határozott időre szól, *2021. január 1-jén lép hatályba és 202*3*. december 31-ig szól*.
13. A szerződést bármelyik szerződő fél 3 hónapos határidővel felmondhatja, amennyiben a másik fél vállalt kötelezettségeit felróhatóan megszegi, hiányosan, késedelmesen vagy egyáltalán nem teljesíti.
14. A szerződő felek kötelesek a jelen szerződésben foglaltaktól eltérő feltételekről, körülményekről egymást kölcsönösen tájékoztatni, és egyben tudomásul veszik, hogy az egyeztetés eredménytelensége miatt a módosításra csak az írásos bejelentést követő 30 napon túl kerülhet sor.
15. A jelen szerződésben nem szabályozott kérdésekben a Polgári Törvénykönyv és más hatályos jogszabályok rendelkezéseit kell alkalmazni.
16. Szerződő felek a vitatott kérdéseket tárgyalás útján igyekeznek rendezni. Amennyiben ez nem vezetne eredményre, úgy a Szekszárdi Járásbíróság illetékességét kötik ki.

A szerződő felek a szerződést elolvasták, s mint akaratukkal mindenben megegyezőt helyben hagyólag aláírták.

***B á t a s z é k ,*** 2020. december …...

***dr. B o z s o l i k*** Róbert ***S z ű c s*** Gáborné

polgármester vállalkozó

megbízó megbízott

Jogi ellenjegyző:

Kondriczné dr. Varga Erzsébet

jegyző

Pénzügyi ellenjegyző:

Nagyné Gyura Györgyi

pénzügyi irodavezető

*függelék*

**R e n d e l é s i i d ő**

Hétfő 07,00 órától 15,00 óráig

Kedd 07,00 órától 15,00 óráig

Szerda 07,00 órától 15,00 óráig

Csütörtök 07,00 órától 15,00 óráig

Péntek 07,00 órától 14,00 óráig